Video: Baba-olifant deur motor getrap‘n Skermskoot uit die video Die video is onlangs op YouTube gelaai en word wyd op ander sosialemedia-platforms versprei. Die voorval het glo op 23 Oktober in die Hwange Nasionale Park in Zimbabwe plaasgevind. Volgens die persoon wat die video op YouTube gelaai het, het ŉ motoris teen ŉ hoë spoed deur die park gery en die klein olifant getref. Die olifantjie se bene en rug is glo gebreek en hy is glo later doodgeskiet. Gebruikers van sosiale media het woedend reageer op die video en geëis dat die persoon wat die motor bestuur het voor stok gebring moet word. Maroela Media het intussen kontak gemaak met Zimbabwe se Parke-en-Wildlewebestuursowerheid (Zimparks) wat verantwoordelik is vir die bestuur van die land se nasionale parke. Caroline Washaya-Moyo, woordvoerder van Zimparks, was nie onmiddellik bewus van die voorval nie maar het gesê hulle sal ondersoek instel en terugvoer gee. WAARSKUWING: Die video kan sensitiewe kykers ontstel.